CELEX ID: 32022D0589

--- ENGLISH ---

Document:
$en_document

Summary:
$en_summary

--- DANISH ---

Document:
11.4.2022
DA
Den Europæiske Unions Tidende
L 112/67
KOMMISSIONENS AFGØRELSE (EU) 2022/589
af 6. april 2022
om sammensætning og de operative bestemmelser for nedsættelse af Kommissionens koordinationsgruppe for energifattigdom og sårbare forbrugere
EUROPA-KOMMISSIONEN HAR —
under henvisning til traktaten om Den Europæiske Unions funktionsmåde, særlig artikel 168 og 194, og
ud fra følgende betragtninger:
(1)
En retfærdig og rimelig omstilling til en klimaneutral Union inden 2050 er en central del af den europæiske grønne pagt og EU's energi- og klimamål for 2030. De lovgivningspakker, som skal være med til at realisere målene i den europæiske grønne pagt, og som blev fremlagt i juli og december 2021, har skarpt fokus på at afhjælpe energifattigdom og beskytte de sårbare grupper. Derudover lægges der med renoveringsbølgen 
(
1
)
 — et storstilet initiativ, som skal sætte skub i strukturel renovering af private og offentlige bygninger — også stor vægt på at bekæmpe energifattigdom. Kommissionen har i den forbindelse lanceret et initiativ om prismæssigt overkommelige boliger, hvor 100 sociale og økonomisk overkommelige boligområder renoveres som et fyrtårnsprojekt, og i 2020 vedtog den en henstilling om energifattigdom 
(
2
)
, som skal hjælpe med at udrydde energifattigdom ved målrettet at tackle de grundlæggende årsager hertil og fremme energieffektive renovationsstrategier, som skal øge EU-borgernes livskvalitet.
(2)
Energifattigdom er også er et centralt begreb, der konsolideres i lovgivningspakken »Ren energi til alle europæere«, som sætter forbrugerne i centrum for en retfærdig energiomstilling og fastsætter adskillige målrettede foranstaltninger til håndtering af særlige sårbarheder i energilovgivningen.
(3)
Adgang til energitjenester er afgørende for social inklusion. Ifølge den europæiske søjle for sociale rettigheder, som blev proklameret af Europa-Parlamentet, Rådet og Kommissionen den 17. november 2017, er energi en af de basale tjenester 
(
3
)
, som alle har ret til adgang til. Støtte til adgang til disse tjenester skal være tilgængelig for dem, der har behov for det 
(
4
)
. I handlingsplanen for den europæiske søjle for sociale rettigheder 
(
5
)
 fastsættes konkrete tiltag, der skal omsætte de 20 principper i søjlen til virkelighed, herunder konkrete initiativer for 2022, som også skal bidrage til håndtere energifattigdom.
(4)
Kommissionen har ved at fremlægge sin henstilling om energifattigdom og det ledsagende dokument fra tjenestegrenene også opfyldt sin forpligtelse til at udarbejde vejledende retningslinjer om relevante indikatorer til at måle energifattigdom og en definition af begrebet et »betydeligt antal husholdninger, der lever i energifattigdom« som påkrævet under Europa-Parlamentets og Rådets forordning (EU) 2018/1999 
(
6
)
 (»forvaltningsforordningen«) og det omarbejdede elektricitetsdirektiv. Det understreger også vigtigheden af de politikker, der er knyttet til de nationale energi- og klimaplaner, og til langsigtede renoveringsstrategier til afhjælpning af problemerne. Gruppen vil bygge på arbejdet i Borgernes Energiforum og EU's observatorium for energifattigdom.
(5)
Standarddefinitioner på energifattigdom og sårbare forbrugere er stadig under udarbejdelse. Medlemsstaterne fastsætter derfor deres egne kriterier efter den nationale og lokale kontekst. Medlemsstaternes bestræbelser på at nedbringe fattigdom generelt anerkendes som lige så værdifulde. Kommissionens vejledning om energifattigdom 
(
7
)
 skal tages i betragtning ved gennemførelse og ajourføring af de integrerede nationale energi- og klimaplaner i overensstemmelse med forordningen om forvaltning af energiunionen og klimaindsatsen.
(6)
Ifølge artikel 28 i Europa-Parlamentets og Rådets direktiv (EU) 2019/944 
(
8
)
 og artikel 3, stk. 3, i Europa-Parlamentets og Rådets direktiv 2009/73/EF 
(
9
)
 skal medlemsstaterne fastlægge en definition af begrebet »sårbare kunder«, som kan henvise til energifattigdom og bl.a. til forbuddet mod afbrydelser af levering for disse kunder i kritiske perioder. Begrebet sårbare kunder kan omfatte indkomstniveau, andelen af energiudgifter i disponibel indkomst, boligers energieffektivitet, kritisk afhængighed af elektrisk udstyr af sundhedsmæssige årsager, alder eller andre kriterier. Medlemsstaterne skal træffe passende foranstaltninger til at beskytte kunderne og navnlig sikre, at der er passende sikkerhedsforanstaltninger, der beskytter sårbare kunder.
(7)
I artikel 29 i det omarbejdede elektricitetsdirektiv (direktiv (EU) 2019/944) kræves det også, at medlemsstaterne skal vurdere antallet af husstande, der lider under energifattigdom, og udarbejde og offentliggøre de kriterier, der ligger til grund for denne vurdering. Medlemsstater, der har et betydeligt antal af sådanne husstande, skal i deres nationale energi- og klimaplaner medtage en vejledende målsætning om at mindske energifattigdom, fastsætte en tidsplan og skitsere relevante politikker og foranstaltninger. De skal i overensstemmelse med forordningen om forvaltning af energiunionen og klimaindsatsen aflægge rapport til Kommissionen om de fremskridt, de gør med hensyn til at nedbringe antallet af husstande, der lider under energifattigdom. Tilsvarende fastsættes det i artikel 3, stk. 4, i direktiv 2009/73/EF, at medlemsstaterne skal træffe passende foranstaltninger for at bekæmpe energifattigdom.
(8)
Alle initiativer under »Fit for 55«-pakken om gennemførelsen af EU's klima- og energimålsætninger for 2030 er konsekvent udformet med henblik på at skabe synergier og afbøde potentielt negative fordelingsmæssige virkninger, herunder mellem medlemsstater, for især de mest sårbare og energifattige (forslag om omarbejdning af direktivet om energieffektivitet, forslag om en social klimafond, forslag om omarbejdning af energibeskatningsdirektivet, forslag om omarbejdning af direktivet om bygningers energimæssige ydeevne, pakken om brint og dekarbonisering af gas og forslag til Rådets henstilling om sikring af en retfærdig omstilling til klimaneutralitet). Kommissionen har for at yde størst mulig bistand til medlemsstaterne vedtaget en henstilling 
(
10
)
 med retningslinjer og eksempler vedrørende gennemførelsen af princippet om energieffektivitet først i beslutningstagningen i energisektoren og andre sektorer.
(9)
For at støtte sårbare forbrugere og husholdninger, som er finansielt svage eller berørt af energifattigdom, er udveksling af bedste praksis og øget koordination mellem medlemsstaterne, andre involverede interessenter og Kommissionen afgørende for at styrke indsatsen og leve op til tilsagnet om at realisere en retfærdig og rimelig europæisk grøn pagt. Der bør derfor etableres en koordinationsgruppe om energifattigdom og sårbare forbrugere.
(10)
Den overordnede opgave for koordinationsgruppen for energifattigdom og sårbare forbrugere er at yde Kommissionen og medlemsstaterne den fornødne politiske ekspertbistand i forbindelse med initiativer, der har til formål at identificere, støtte og beskytte de mest sårbare kunder, og samtidig opretholde og udvide det velfungerende indre marked for energi. Den bør samarbejde med forberedende organer i Rådet såsom Udvalget for Social Beskyttelse, især når det gælder de virkninger, politikkerne har på sårbare husholdninger og lavindkomsthusholdninger, og den rolle, socialpolitikker spiller for bekæmpelse af energifattigdom.
(11)
Gruppen bør bestå af medlemsstaternes kompetente myndigheder. Der bør fastsættes regler for gruppemedlemmernes videregivelse af oplysninger —
VEDTAGET DENNE AFGØRELSE:
Artikel 1
Genstand
Koordinationsgruppen for energifattigdom og sårbare forbrugere (»gruppen«) etableres hermed.
Artikel 2
Gruppens opgaver
1.   Gruppen har til opgave:
a)
at tjene som den primære platform for informationsudveksling og koordination mellem Kommissionen og medlemsstaterne om spørgsmål vedrørende udformning og gennemførelse af EU-lovgivning, -programmer og -politikker, der er rettet mod sårbare forbrugere og husholdninger, som er finansielt svage eller berørt af energifattigdom, herunder prismæssigt overkommelig energi, målrettede renovations- og energieffektivitetsforanstaltninger og finansieringsordninger på nationalt plan
b)
at tjene som forum for udveksling af erfaringer, bedste praksis og ekspertise for så vidt angår hjælp til sårbare forbrugere og husholdninger, som er finansielt svage eller berørt af energifattigdom, herunder på regionalt og lokalt plan
c)
at bistå Kommissionen og medlemsstaterne i udformningen af politiske initiativer, navnlig i forbindelse med nationale energi- og klimaplaner, integrerede nationale energi- og klimastatusrapporter og relaterede strategier.
2.   Gruppens aktiviteter omfatter navnlig:
a)
udveksling af oplysninger om beslutninger om foranstaltninger, der skal støtte og styrke sårbare forbrugere og husholdninger, som er finansielt svage eller berørt af energifattigdom, og arbejde for overkommelige energipriser både i den nationale kontekst og inden for omstillingen til ren energi i bred forstand, på alle forvaltningsniveauer (nationalt, regionalt og lokalt)
b)
drøftelse af specifikke emner vedrørende sårbare forbrugere og husholdninger, som er finansielt svage eller berørt af energifattigdom, med henblik på at indkredse passende tiltag og koordinerede løsninger i overensstemmelse med EU-retten
c)
gennemgang af de regelmæssige prognoser og rapporter fra rådgivningscenteret for energifattigdom og Kommissionen, navnlig arbejdet med håndtering, måling og overvågning af fremskridtene, når det drejer sig om de grundlæggende årsager og løsninger, herunder relevante socioøkonomiske analyser
d)
forbedring af kvaliteten og mængden af tilgængelige data og statistiske indikatorer, herunder harmoniseret EU-dataindsamling, idet der tages behørigt hensyn til særlige nationale forhold, for at sikre, at tilgange til støtte og styrkelse af energifattige og sårbare forbrugere er baseret på en oplyst og aktuel forståelse af de vigtigste spørgsmål og relevante aspekter såvel som deres variationer i tid og sted, i tæt samarbejde med Udvalget for Social Beskyttelse (og dens undergruppe for indikatorer) og ESTAT
e)
fremme af informationsudveksling, forebyggelse og koordinerede tiltag i tilfælde af en nødsituation i Unionen.
Artikel 3
Høring
Kommissionen kan rådføre sig med gruppen om alle spørgsmål vedrørende energifattigdom og sårbare forbrugere.
Artikel 4
Medlemmer
1.   Gruppen består af myndigheder fra alle medlemsstater.
2.   Medlemsstaternes myndigheder, navnlig ministerierne med ansvar for energi, udpeger deres repræsentanter og sørger for, at disse repræsentanter, alt efter medlemsstaternes interne ordninger, yder et højt niveau af ekspertise i forbindelse med det arbejde, der skal udføres.
3.   Hver medlemsstat udpeger maksimalt to permanente repræsentanter og to suppleanter på rette beslutningstagningsniveau til at deltage i gruppens arbejde.
4.   Suppleanter udpeges på samme betingelser som medlemmer, jf. stk. 2; suppleanter erstatter automatisk medlemmer, som er fraværende eller forhindret.
5.   Kommissionen kan afvise en repræsentants udpegelse, hvis den finder indstillingen uhensigtsmæssig i lyset af kravene i stk. 2. I så fald anmodes den pågældende medlemsstat om at udpege en anden repræsentant. Hvert medlem af gruppen sikrer, at dets medlemsskabsstatus er ajourført.
6.   Medlemmernes personoplysninger indsamles, behandles og offentliggøres i overensstemmelse med Europa-Parlamentets og Rådets forordning (EU) 2016/679 
(
11
)
 eller Europa-Parlamentets og Rådets forordning (EU) 2018/1725 
(
12
)
, alt efter hvad der er relevant.
7.   Medlemmerne varetager deres hverv, indtil deres mandat udløber, eller de afløses. Mandatet kan fornyes.
Artikel 5
Gruppens virke
1.   En repræsentant for GD ENER varetager gruppens formandskab.
2.   Formanden indkalder regelmæssigt gruppen og videregiver de oplysninger, den har modtaget fra medlemmerne, samtidig med, at forretningsmæssigt følsomme oplysninger behandles fortroligt.
3.   Gruppens møder afholdes online eller i Kommissionens lokaler.
4.   Sekretariatsopgaverne varetages af GD ENER. Tjenestemænd i Kommissionen fra relevante afdelinger kan deltage i gruppens møder.
5.   GD ENER stiller alle relevante arbejdsdokumenter til rådighed for gruppen via en samarbejdsplatform. Derudover offentliggør Kommissionen alle relevante dokumenter, enten ved at inkludere dem i registret eller via et link fra registret til et særligt websted. GD ENER offentliggør dagsordenen og andre relevante baggrundsdokumenter i god tid før møderne. Der skal være mulighed for systematisk at undlade offentliggørelse i tilfælde, hvor et dokuments udbredelse vil være til skade for beskyttelsen af en offentlig eller privat interesse, jf. artikel 4 i forordning (EF) nr. 1049/2001.
6.   Referaterne udarbejdes af sekretariatet under formandens ansvar og forelægges kort tid efter mødet.
7.   Gruppen vedtager så vidt muligt sine udtalelser, henstillinger og rapporter ved konsensus. Ved afstemninger træffer medlemmerne beslutning med simpelt flertal. Medlemmer, som har stemt imod, eller som har undladt at stemme, har ret til at få knyttet et dokument, der sammenfatter begrundelserne for deres holdning, som bilag til udtalelser, anbefalinger og rapporter.
Artikel 6
Undergrupper
GD ENER kan nedsætte undergrupper, der skal undersøge specifikke spørgsmål på grundlag af et mandat, som gruppen opstiller. Undergrupperne fungerer i overensstemmelse med de horisontale regler om oprettelse af Kommissionens ekspertgrupper og deres funktion 
(
13
)
 og aflægger rapport til gruppen. De opløses, når deres mandat er opfyldt.
Artikel 7
Eksterne eksperter
GD ENER kan indbyde eksterne eksperter med særlig ekspertise inden for et emne på dagsordenen til at deltage i gruppens eller undergruppernes arbejde på ad hoc-basis.
Artikel 8
Observatører
1.   Enkeltpersoner, organisationer, offentlige enheder, der er registreret i åbenhedsregistret, såsom forbrugerorganisationer og arbejdsmarkedets parter samt repræsentanter for civilsamfundet kan ved direkte indbydelse få observatørstatus.
2.   Observatører og deres repræsentanter kan få tilladelse af formanden til at deltage i drøftelserne i gruppen og bidrage med ekspertise. De har imidlertid ikke stemmeret.
Artikel 9
Forretningsorden
På forslag fra og efter aftale med Kommissionen fastsætter gruppen i overensstemmelse med de horisontale regler 
(
14
)
 sin forretningsorden med simpelt flertal.
Artikel 10
Tavshedspligt og håndtering af klassificerede informationer
Gruppens medlemmer og deres repræsentanter samt de indbudte eksperter og observatører er pålagt tavshedspligt, som i medfør af traktaterne og gennemførelsesbestemmelserne hertil finder anvendelse på alle medlemmer af institutionerne og deres personale, samt Kommissionens sikkerhedsforskrifter vedrørende beskyttelse af EU's klassificerede informationer, som fastsat i Kommissionens afgørelse (EU, Euratom) 2015/443 
(
15
)
 og (EU, Euratom) 2015/444 
(
16
)
. Hvis de tilsidesætter disse forpligtelser, kan Kommissionen træffe alle relevante foranstaltninger.
Artikel 11
Mødeudgifter
1.   Der ydes ikke vederlag for det arbejde, der ydes af deltagerne i forbindelse med gruppens og undergruppernes aktiviteter.
2.   Deltagernes rejse- og opholdsudgifter i forbindelse med gruppens og undergruppernes aktiviteter refunderes af Kommissionen.
Refusion finder sted i overensstemmelse med de gældende bestemmelser i Kommissionen og inden for rammerne af de disponible bevillinger, der er tildelt Kommissionens tjenestegrene som led i den årlige procedure for tildeling af ressourcer.
Udfærdiget i Bruxelles, den 6. april 2022.
På Kommissionens vegne
Kadri SIMSON
Medlem af Kommissionen
(
1
)
  COM/2020/662 final.
(
2
)
  Kommissionens henstilling (EU) 2020/1563 af 14. oktober 2020 om energifattigdom.
(
3
)
  Behovet for, at medlemsstaterne tager hånd om energifattigdom, understreges også i retningslinje nr. 8 »Fremme lige muligheder for alle, støtte social inklusion og bekæmpe fattigdom« i de integrerede retningslinjer for beskæftigelse, som præger koordineringen af medlemsstaternes beskæftigelses- og socialpolitikker inden for rammerne af det europæiske semester.
(
4
)
  Den europæiske søjle for sociale rettigheder, princip 20 »Adgang til grundlæggende tjenesteydelser«: De 20 principper i den europæiske søjle for sociale rettigheder |Europa-Kommissionen (europa.eu).
(
5
)
  COM(2021) 102 final.
(
6
)
  Europa-Parlamentets og Rådets forordning (EU) 2018/1999 af 11. december 2018 om forvaltning af energiunionen og klimaindsatsen, om ændring af Europa-Parlamentets og Rådets forordning (EF) nr. 663/2009 og (EF) nr. 715/2009, Europa-Parlamentets og Rådets direktiv 94/22/EF, 98/70/EF, 2009/31/EF, 2009/73/EF, 2010/31/EU, 2012/27/EU og 2013/30/EU, Rådets direktiv 2009/119/EF og (EU) 2015/652 og om ophævelse af Europa-Parlamentets og Rådets forordning (EU) nr. 525/2013 (
EUT L 328 af 21.12.2018, s. 1
).
(
7
)
  SWD(2020) 960 final.
(
8
)
  Europa-Parlamentets og Rådets direktiv (EU) 2019/944 af 5. juni 2019 om fælles regler for det indre marked for elektricitet og om ændring af direktiv 2012/27/EU (
EUT L 158 af 14.6.2019, s. 125
).
(
9
)
  Europa-Parlamentets og Rådets direktiv 2009/73/EF af 13. juli 2009 om fælles regler for det indre marked for naturgas og om ophævelse af direktiv 2003/55/EF (
EUT L 211 af 14.8.2009, s. 94
).
(
10
)
  Kommissionens henstilling (EU) 2021/1749.
(
11
)
  Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel forordning om databeskyttelse) (
EUT L 119 af 4.5.2016, s. 1
).
(
12
)
  Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (
EUT L 295 af 21.11.2018, s. 39
).
(
13
)
  C(2016) 3301 final.
(
14
)
  Se artikel 17 i Kommissionens afgørelse C(2016) 3301.
(
15
)
  Kommissionens afgørelse (EU, Euratom) 2015/443 af 13. marts 2015 om sikkerhedsbeskyttelse i Kommissionen (
EUT L 72 af 17.3.2015, s. 41
).
(
16
)
  Kommissionens afgørelse (EU, Euratom) 2015/444 af 13. marts 2015 om reglerne for sikkerhedsbeskyttelse af EU's klassificerede informationer (
EUT L 72 af 17.3.2015, s. 53
).

Summary:
Koordinationsgruppe for energifattigdom og sårbare forbrugere
RESUMÉ AF:
Afgørelse (EU) 2022/589 om nedsættelse af Kommissionens koordinationsgruppe for energifattigdom og sårbare forbrugere
HVAD ER FORMÅLET MED AFGØRELSEN?
Med den nedsættes 
koordinationsgruppen for energifattigdom og sårbare forbrugere
 som 
Europa-Kommissionens
 og 
Den Europæiske Unions
 (EU) 
medlemsstaters
 primære platform for deling af information og bedste praksis om emnet energifattigdom, koordinering af EU-lovgivning og hjælp til udformning af programmer og politiske initiativer i forbindelse med:
overkommelige energipriser
målrettede renovations- og energieffektivitetsforanstaltninger og
finansieringsordninger på nationalt plan.
HOVEDPUNKTER
Adgang til energitjenester betragtes som afgørende for social inklusion. Ifølge den 
europæiske søjle for sociale rettigheder
 fra 2017 er energi en af de basale tjenester, som alle har ret til adgang til.
Til at løse problemet med 
energifattigdom
 eller personer berørt af energifattigdom, bl.a. 
sårbare forbrugere
 og 
finansielt svage husholdninger
, vil koordinationsgruppen:
dele information om 
foranstaltninger, der skal støtte og styrke
 mennesker i denne situation
arbejde for 
overkommelige energipriser
 på nationalt, regionalt og lokalt plan, bl.a. i forbindelse med omstillingen til ren energi
drøfte specifikke emner for at 
indkredse tiltag og koordinerede løsninger
 i overensstemmelse med EU-retten
håndtere og overvåge 
grundlæggende årsager og løsninger
, bl.a. gennem socioøkonomiske analyser, og gennemgå rapporter fra 
rådgivningscenteret for energifattigdom
 og Kommissionen
arbejde på at 
forbedre kvaliteten og mængden af data og statistikker
, for at tiltag baseres på en oplyst og aktuel forståelse af de vigtigste spørgsmål, dette i samarbejde med 
Udvalget for Social Beskyttelse
 og 
Eurostat
tilskynde til 
informationsdeling, koordinerede tiltag
 og 
forebyggelse
 i tilfælde af en nødsituation i EU.
Medlemmer, eksterne eksperter og observatører
Medlemsstaterne udpeger hver maksimalt to ekspertrepræsentanter og to suppleanter. Kommissionen kan:
afvise en udpegelse
, hvis den mener, kandidaten ikke har den tilstrækkelige ekspertise til at udføre arbejdet
indbyde eksterne eksperter
 med særlig relevant ekspertise på ad hoc-basis
give observatørstatus
 til enkeltpersoner, organisationer og offentlige enheder, såsom forbrugerorganisationer og arbejdsmarkedets parter samt repræsentanter for 
civilsamfundet
, som kan deltage i drøftelserne men ikke stemme
nedsætte undergrupper
 til at se på specifikke emner.
Deltagerne i koordinationsgruppen og undergrupperne modtager ikke vederlag. Rejse- og opholdsudgifter refunderes af Kommissionen.
HVORNÅR GÆLDER AFGØRELSEN FRA?
Den trådte i kraft den 
1. maj 2022
.
BAGGRUND
Energifattigdom er også behandlet i:
den 
europæiske grønne pagt
, et sæt politiske initiativer, der har til formål at gøre EU klimaneutral senest i 2050
renoveringsbølgen
, et større initiativ, der er udformet til at fremme renoveringsbølge af private og offentlige bygninger
pakken Ren energi til alle europæere
, som omfatter målrettede foranstaltninger til at afhjælpe specifikke sårbarheder gennem energilovgivning.
For yderligere oplysninger henvises til:
Energifattigdom
 (Europa-Kommissionen).
Energieffektivitet — faktablade om EU-bygninger
 (Europa-Kommissionen).
Bemærk: Standarddefinitioner af energifattigdom og sårbare forbrugere er stadig under udarbejdelse. I mellemtiden fastlægger medlemsstaterne deres egne kriterier baseret på den nationale og lokale kontekst.
HOVEDDOKUMENT
Kommissionens afgørelse (EU) 
2022/589
 af 
6. april 2022
 om sammensætning og de operative bestemmelser for nedsættelse af Kommissionens koordinationsgruppe for energifattigdom og sårbare forbrugere (EUT L 112 af 
11.4.2022
, 
s. 67-72
).
TILHØRENDE DOKUMENTER
Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget — Handlingsplanen for den europæiske søjle for sociale rettigheder (
COM(2021) 102 final
 af 
4.3.2021
).
Kommissionens henstilling (EU) 
2020/1563
 af 
14. oktober 2020
 om energifattigdom (EUT L 357 af 
27.10.2020
, 
s. 35-41
).
Meddelelse fra Kommissionen til Europa-Parlamentet, Det Europæiske Råd, Rådet, Det Europæiske Økonomiske og Sociale Udvalg og Regionsudvalget — Den europæiske grønne aftale (
COM(2019) 640 final
 af 
11.12.2019
).
Europa-Parlamentets og Rådets 
direktiv (EU) 2019/944
 af 
5. juni 2019
 om fælles regler for det indre marked for elektricitet og om ændring af direktiv 2012/27/EU (EUT L 158 af 
14.6.2019
, 
s. 125-199
).
Europa-Parlamentets og Rådets 
direktiv 2009/73/EF
 af 
13. juli 2009
 om fælles regler for det indre marked for naturgas og om ophævelse af direktiv 2003/55/EF (EUT L 211 af 
14.8.2009
, 
s. 94-136
).
Efterfølgende ændringer af direktiv 2009/73/EF er blevet indarbejdet i grundteksten. Denne 
konsoliderede udgave
 har ingen retsvirkning.
seneste ajourføring 
1.6.2022